Iqembu leDynamos Lingqikilana leHighlanders Emdlalweni Wokuthakazelela Uzibusi 
Iqembu le Highlanders linqobe ele FC Platinum kumdlalo wama semi-final kwathi iDynamos yatshaya iCAPS United yayilahlaphansi emdlalweni ofanayo.
BULAWAYO — Iqembu le Bantu Rovers lithole imiklomelo yalo eyakuqala kumidlalo yalonyaka kusigaba se Castle Premier Soccer League ngemva kokunqoba elikwenze ele Triangle nge 1 ka nya. Ukaputeni weqembu le Bantu Rovers, uBukhosi Sibanda, nguye ollitshayele emambuleni ngehlandla lesibili elomdlalo njalo ukuhlohla lokhu yikho okudale ukuba iqembu le Bantu Rovers lithole yonke imiklomelo emithathu. Ekhuluma ekupheleni komdlalo uSibanda uthe ulethemba lokuba ukunqoba kwabo kuzakupha abadlali baleliqembu abasakhulayo isibindi kumidlalo elandelayo njengoba inengi labadlali baleliqembu kungabafana abancane. “Ngithabile kakhulu ngoba njengokaputeni bekumele ngikhombise ukuba ngiyabakhokhela laba abafana. Ngibona angathi limpumela izakhuphula izinga lethu elokuzithemba emidlalweni elandelayo kodwa akumelanga isibulale ingqondo sibone angathi isizini isiphelile ngokunqoba namhla ngoba imidlalo isaseminengi.” Impumela yomdlalo wanamhla idale ukuba iqembu le Bantu Rovers likhuphuke lisuka emsileni wengalane yemiklomelo lisiyahlala kundawo yetshumi lantathu. Phezu kwengalane kuleqembu le Ngezi Platinum lona elilemiklomelo eyithoba munwe munye ngemva kokunqoba ele How Mine ngoMgqibelo odluleyo. Kolunye udaba olumayelana lomdlalo wenguqu, iqembu le Highlanders lizadibana leqembu le Dynamos ngoLwesibili enkundleni ye National Sports Stadium kumdlalo we-final yalonyaka yenkezo ye Independence Trophy. Iqembu le Highlanders linqobe ele FC Platinum nge 4 ka 3 ngemva kokutshaywa kwembekwa ngeSonto enkundleni ye Barbourfields ku semi-final yakuqala ikanti iqembu le Dynamos linqobe ele CAPS United nge 1 ka nya ku semi-final yesibili edlalelwe eHarare. Amaqembu adliwe kusigaba sama semi-final athi le FC Platinum lele CAPS United azadibana emdlalweni wokudinga iqembu elizaphutsha lisendaweni yesithathu ozadlalelwa enkundleni ye White City ko Bulawayo. Limidlalo iyingxenye yenhlelo zokuthakazelela uzibuse.